Stortalentet (18) om landslagsuttaket: – Et sjokk
Brann-spiller Signe Gaupset hylles av treneren etter gladnyheten. – Det kom som et sjokk. Jeg ble satt ut og visste ikke hva jeg skulle si, sier Gaupset til VG.  18-åringen har vært en viktig brikke i Branns reise for å nå Champions League-kvartfinale. Gemma Graingers tok fredag ut sin første tropp som Norges landslagssjef. Det blir også Gaupsets første gang på landslaget. – Hun er en veldig moden, ung spiller. Det er spennende å ha henne med her, sa landslagssjefen om Gaupset.  Etter hun fikk vite om landslagsplassen for omtrent en uke siden, var mamma og pappa de første som fikk vite om nyheten.  – Men jeg måtte samle meg litt før jeg klarte å fortelle det, sier Gaupset  18-åringen har tidligere vært med i forskjellige U-landslagstropper, men aldri høyere enn J19-nivå. Nå skal hun få prøve seg med landets beste fotballspillere og stjerner. – Hun er et av de største talentene i Norge, sier Brann-trener Martin Ho til VG. – Hun har en lys fremtid. Hun kan være en spiller for landslaget de neste 10–15 årene og gå i fotsporene til de beste, som Caroline Graham Hansen og Ada Hegerberg, mener Ho. Det har vært en god start på året for det unge talentet. I tillegg til å være med i sin første landslagstropp, skal de røde fra regnbyen møte gigantene fra solfylte Barcelona til kvartfinale i Champions League. – Signe har demonstrert kvaliteten og klassen hun har. Nå får hun anerkjennelse for det hver dag, og hun har vist det spesielt i Champions League, sier Ho. – En ting er talentet, men det kan man ha så mye man vil av uten å lykkes hvis man ikke har riktig innstilling. Jeg vet at Signe har det. Hun er bestemt, har gode holdninger og er åpen for å lære, forteller Ho. Det var ikke mange som forventet at Brann skulle stå i en kvartfinale i den gjeve turneringen da 33-åringen tok over som Brann-trener i juli 2023.  – Det var en god slutt på 2023 og det har fortsatt i 2024. Det blir en utrolig kul opplevelse å møte Barcelona. Nå handler det om å ikke ta av og fortsette å jobbe hardt, forteller Gaupset.  Gaupset fikk debuten sin for Sandviken som 16-åring mot Arna-Bjørnar i 2021 og har så langt i år for alvor etablert seg på laget. Gaupset får med seg lagvenninnene Aurora Mikalsen, Marit Bratberg Lund og Justine Kielland under landslagssamlingen.  Norge møter Kroatia borte 23. februar og til hjemmekamp i Stavanger 27. februar til omspillskamper i Nations League.  Har du fått med deg denne?
18 år gamle Signe Gaupset er tatt ut i sin første A-landslagstropp.  – Det kom som et sjokk, sier Gaupset til VG. Gaupset hylles av treneren Martin Ho som sier hun kan nå verdensklasse. Han tror Gaupset kan gå i fotsporene til Caroline Graham Hansen og Ada Hegerberg. 